次韵水官詩
作者：蘇軾
朝代：宋

paragraphs: 高人豈學畫，用筆乃其天。
譬如善游人，一一能操船。
閻子本縫掖，疇昔慕雲淵。
丹青偶爲戲，染指初嘗黿。
愛之不自已，筆勢如風翻。
傳聞貞觀中，左衽解椎鬟。
南夷羞白雉，佛國貢青蓮。
詔令擬王會，別殿寫戎蠻。
熊冠金絡額，豹袖擁旛旜。
傳入應門內，俯伏脫劍弮。
天姿儼龍鳳，雜沓朝鵬鱣。
神功與絕迹，後世兩莫扳。
自從李氏亡，群盜竊山川。
長安三日火，至寶隨飛烟。
尚有脫身者，漂流出東關。
三官豈容獨，得此今已編。
吁嗟至神物，會合當有年。
京城諸權貴，欲取百計難。
贈以玉如意，豈能動高禪。
惟應一篇詩，皎若畫在前。